Werker sterf in fratsongeluk by fabriekFoto: Netcare 911 ŉ Fabriekwerker is Woensdag laatmiddag dood nadat hy in Nuffield, Springs, aan die Oos-Rand deur ŉ industriële masjien doodgedruk is. Shawn Herbst, woordvoerder van Netcare 911, sê die man, vermoedelik 30 jaar oud, is op die een of ander manier in die masjien vasgevang wat hom van die middellyf boontoe doodgedruk het. Paramedici is omstreeks 17:33 na die toneel ontbied, maar daar was niks wat hulle vir die man kon doen nie aangesien hy by hul aankoms reeds dood was. Herbst het nie meer besonderhede bekendgemaak oor hoe dit gebeur het dat die man in die masjien beland het nie. Die toneel is deur die owerhede afgesper wat die voorval sal ondersoek.